b'\n_START_ARTICLE_\nHobune, kes kaotas prillid \xc3\xa4ra\n_START_PARAGRAPH_\n"Hobune, kes kaotas prillid \xc3\xa4ra" (soome keeles "Hevonen, joka hukkasi silm\xc3\xa4lasinsa") on soome kirjaniku Hannu M\xc3\xa4kel\xc3\xa4 1977. aastal Otava kirjastusel ilmunud lasteraamat._NEWLINE_Loo peategelane on hobune, kes on seni elatunud hobuselehtedele hobuseraamatute arvustuste kirjutamise honoraridest, kuid kaotab \xc3\xbchel p\xc3\xa4eval prillid ega saa senist eluviisi j\xc3\xa4tkata. Hobune otsustab laia ilma \xc3\xb5nne otsima minna._NEWLINE_Hobune asub koos teel kohatud teiste loomadega \xe2\x80\x93 siili, varese, koera ja lehmadega \xe2\x80\x93 talvel elama t\xc3\xbchja meiereisse, kuhu neid juhatavad s\xc3\xb5bralikud hiired._NEWLINE_Eesti Raamatu retsensendi hinnangul r\xc3\xa4\xc3\xa4gib raamat "muhedas toonis" ja "v\xc3\xa4liselt kentsaka loomaloo varjus targalt ja s\xc3\xbcdamlikult inimeste maailmast"._NEWLINE_Raamat ilmus eesti keeles 1983. aastal Piret Saluri t\xc3\xb5lkes Eesti Raamatu kirjastusel. V\xc3\xa4rsid t\xc3\xb5lkis Ellen Niit. Raamatu tr\xc3\xbckiarv oli 40 000._NEWLINE_Nii raamatu originaal kui ka eestikeelne t\xc3\xb5lge on avaldatud autori illustratsioonidega.'